《虎丘舟中见杨花撩乱飞入幕内感而赋之》
明代·王同轨

来时门前柳芽吐，到日窣地条如许。
袅娜全倾掌上腰，纤长故斗机中缕。
垂条百尺任毵毵，乱絮何缘飞满天。
认是雪花沾不湿，唤为梅片却成团。
画舸筠帘遮不着，美人纨扇扑半落。
罥从蛛网又扬来，堕向蜂须飞复脱。
楼头少妇方孤寝，怀人起对妆台冷。
莫惹春愁上剪刀，休萦别恨归衾枕。
萦恨惹愁飞转赊，纷纷逐我北还槎。
还时已化浮萍草，应对池塘忆柳花。

作者简介：湖广黄冈人，字行父。由贡生擢为江宁知县。与王世贞等为友。作诗不多，自有风格。曾纂集异闻撰前后《耳谈》，又有《王行父集》。